b'\n_START_ARTICLE_\nNoj\n_START_SECTION_\nOpis\n_START_PARAGRAPH_\nNoji navadno tehtajo med 90 in 130\xc2\xa0kg, nekateri samci pa so dosegli celo te\xc5\xbeo do 155\xc2\xa0kg. O\xc4\x8di so ve\xc4\x8dje od mo\xc5\xbeganov. Peresa so mehka in slu\xc5\xbeijo kot izolacija ter se precej razlikujejo od togih peres letalcev z zra\xc4\x8dnim profilom. Pri odraslih samcih so v glavnem \xc4\x8drna, na krilih in repu pa je tudi nekaj belih peres. Samice in mladi samci so sivkastorjavi in ponekod beli. Noji imajo drobne, zakrnele peruti, ki jih samci uporabljajo pri dvorjenju, poleg tega pa lahko tudi nudijo senco pi\xc5\xa1\xc4\x8dancem. Na dveh prstih krila so kremplji. Mo\xc4\x8dne noge so brez peres. Noji stojijo na dveh prstih, pri \xc4\x8demer je ve\xc4\x8dji podoben kopitu. Ta prilagoditev jim pomaga pri teku._NEWLINE_Pri spolni zrelosti (starost od dveh do \xc5\xa1tirih let) so samci lahko visoki med 1,8 in 2,7 metri, samice pa med 1,7 in 2 metri. Pi\xc5\xa1\xc4\x8danci v prvem letu \xc5\xbeivljenja rastejo s hitrost 25\xc2\xa0cm na leto. Noj lahko do\xc4\x8daka do 75 let.\n_START_SECTION_\nNoji in ljudje\n_START_PARAGRAPH_\nV preteklosti so noje lovili in gojili predvsem zaradi njihovega perja, ki je bilo zelo priljubljeno za kra\xc5\xa1enje modnih obla\xc4\x8dil (npr. klobukov v 19. stoletju). Cenili so tudi ko\xc5\xbee, iz katerih so strojili usnje. V 18. stoletju so jih zato skoraj iztrebili. Farmska vzreja se je za\xc4\x8dela \xc5\xa1ele v 19. stoletju. Tr\xc5\xbei\xc5\xa1\xc4\x8de perja je po prvi svetovni vojni propadlo, komercialna vzreja zaradi perja in pozneje zaradi ko\xc5\xbee pa se je spet okrepila v 70. letih 20. stoletja._NEWLINE_Arabske noje na Bli\xc5\xbenjem in Srednjem vzhodu so do sredine 20. stoletja z lovom iztrebili._NEWLINE_Danes noje gojijo po vsem svetu, celo v hladnem podnebju \xc5\xa0vedske in Finske. Dobro se obnesejo v podnebju med 30 in \xe2\x88\x9230\xc2\xa0\xc2\xb0C in jih gojijo v \xc4\x8dez 50 dr\xc5\xbeavah, \xc5\xa1e vedno pa jih najve\xc4\x8d najdemo v Ju\xc5\xbeni Afriki. Predvsem jih gojijo zaradi usnja. Ker je zanje zna\xc4\x8dilno tudi najbolj\xc5\xa1e razmerje med te\xc5\xbeo krme in te\xc5\xbeo \xc5\xbeivali (3,5:1, pri govedu pa 6:1), je privla\xc4\x8dna tudi vzreja zaradi mesa. Uporabni stranski produkti pa so tudi jajca, drobovina in perje. Po tradiciji se na streho etiopskih ortodoksnih cerkva polaga sedem velikih jajc, ki simbolizirajo nebe\xc5\xa1ke in zemeljske angele._NEWLINE_Noji naj bi imeli najmo\xc4\x8dnej\xc5\xa1e komercialno dostopno usnje. Meso nojev ima podoben okus kot pusta govedina. Vsebuje le malo ma\xc5\xa1\xc4\x8dobe in holesterola, bogato pa je s kalcijem, proteini in \xc5\xbeelezom._NEWLINE_V Avstraliji, Zdru\xc5\xbeenem kraljestvu in ZDA so noji uvr\xc5\xa1\xc4\x8deni med nevarne \xc5\xbeivali. Zabele\xc5\xbeeni so \xc5\xa1tevilni primeri, ko so noji napadli in ubili \xc4\x8dloveka. Veliki samci so lahko zelo teritorialni in agresivni. Njihove noge so dovolj mo\xc4\x8dne, da razparajo tudi velike \xc5\xbeivali. Poleg tega so noji veliko hitrej\xc5\xa1i od kateregakoli atleta.'